text: Tre fængslet for våbentyveri i skytteklub Esbjerg
  06 februar 2010 kl. 14.45
  Tre yngre mænd fra Vejen skal fire uger i fængsel for blandt andet tyveri af seks geværer fra en skytteklub i Esbjerg. De er anholdt efter dramatisk biljagt.
  Tre yngre mænd, der alle kommer fra Vejen, er blevet varetægtsfængslet i hver fire uger efter et indbrud fredag nat i en skytteklub i Esbjerg, hvor de stjal seks jagtgeværer.
  Mændene blev anholdt senere på natten efter en dramatisk biljagt, da politiet ved Varde satte efter en bil med stjålne nummerplader. Jagten endte først i Filskov ved Vejle efter 62 kilometer.
  Undervejs kastede de tre mænd på et tidspunkt en kasse øl ud af bilen for at standse den forfølgende politibil.
  Ud over indbrud og overtrædelse af våbenloven sigtes mændene for overtrædelse af færdselsloven og for at have bragt andres liv i fare.
  To af de unge er under 18 år. De er midlertidigt anbragt i en arrest, men vil blive overflyttet til en institution for unge, så snart der er plads, oplyser vagtchefen ved Syd- og Sønderjyllands Politi.
  